27 United States. Ka 1992, Kgorokgolo ya Tsheko ya Ohio e ile ya swaragana le molato woo go wona tate yo e sego Hlatse a bego a bolela gore morwa wa gagwe yo monyenyane o tla ba kotsing ge a ka godišwa e le yo mongwe wa Dihlatse tša Jehofa. Kgoro ya tsheko ya tikologo e be e dumeletše tate yoo go godiša ngwana. Mmago ngwana yo, e lego Jennifer Pater, o be a dumeletšwe feela go mo etela, eupša a laetšwe gore “a se ke a ruta ngwana yoo ditumelo tša Dihlatse tša Jehofa ka tsela le ge e le efe.” Taelo ya kgoro ye e be e bolela dilo tše dintši kudu moo e bego e ka ra gore Kgaetšedi Pater o be a ka se bolele le morwa wa gagwe Bobby ka Beibele goba ditekanyetšo tša yona tša boitshwaro! Akanya kamoo Jennifer a ilego a ikwa ka gona! O ile a kwa bohloko kudu, eupša o re o ithutile go se fele pelo le go leta Jehofa gore a gate mogato. O gopola ka gore: “Ka mehla Jehofa o be a na le nna.” Ramolao wa gagwe yo a bego a thušwa ke mokgatlo wa Jehofa o ile a ipiletša Kgorongkgolo ya Tsheko ya Ohio.